《彦周以诗见寄次韵》
宋代·释德洪

两诗护宗旨，万仞仰峻岭。攀缘不可及，妙语出锋颖。

钝根遭讥诃，正坐不勇猛。譬如策疲羸，强以扛九鼎。

顽冥虽难化，岂不发深省。坐令跛驴心，奋迅起驰骋。

爱君辩纵横，又畏面严冷。直谅有如子，敢不加虔诇。

尚记笑语时，水轩同煮茗。池闲如镜空，倒蘸垂杨影。

归来渡湘江，一叶浮万顷。舟中亦晒药，欲以驻颓景。

君傥终不瞋，药尽更当请。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。